Die Kerkspieël-navorsingsprojek help die Kerk met nadenke oor die kerk en gemeentes se roeping, bediening en funksionering. Die projek is oor die jare in die NG Kerk gevestig as ’n belangrike bron van inligting vir strategiese denke deur die kerk en gemeentes.
Die vraelys is vanjaar vir die eerste keer per e-pos aan elke gemeente gestuur en kan aanlyn voltooi word. ’n Begeleidende skrywe, wat al die inligting bevat oor hoe die opnames in die gemeente aangepak moet word, is saam met die vraelys aan kerkrade gestuur. Dit is vir die Hervormde Kerk belangrik dat elke gemeente die opname sal doen.
Die resultate sal vir gemeentes nuttig wees om doelgerig te beplan vir dinamiese en volhoubare bediening. Elke gemeente se verslag word aanlyn sowel as in gedrukte formaat beskikbaar gestel. Naas die detailverslag, ontvang die gemeente ook ’n visuele voorstelling van die profiel van die gemeente. Gemeentes ontvang ook ’n werkboek vir die beplanning van kort- en langtermynstrategieë. Die navorsingsresultate en die beplanning wat daarop volg, behoort dan neerslag te vind in ’n gemeentelike bedieningsplan soos dit tans in die Kerk in gebruik is.
Aan hierdie deel van die ondersoek sal daar vir die gemeente ’n koste verbonde wees, en kerkrade sal spoedig meer inligting oor die koste en administrasie ontvang. Ons is dankbaar dat ons ook hier saam met die NG Kerk kon werk en billike tariewe kon beding.
Hierdie resultate bied stof tot nadenke vir leierskap op gemeentelike en sinodale vlak, asook vir die deelname van die lidmate aan die bediening.
Inspirasie-kernkwaliteite fokus op die lewenskragtigheid van die gemeente en faktore wat die gemeente vorentoe laat beweeg. Dit sluit in ’n duidelike roepingsbesef, ’n visie vir gemeentelike bediening, en eienaarskap daarvoor; inspirerende en bemagtigende leierskap; en openheid tot verbeeldingryke en aanpassende innovering. Hierdie kwaliteite hou verband met die rol van leierskap en visie/rigting wat bevorderlik moet wees vir ’n openheid ten opsigte van aanpassende verandering binne die konteks van die gemeente.